16.10.2015

**Hei taas, Ladyt!**

Aivan ensimmäiseksi kiitos Teille kaikille osoitetietojanne päivittäneille, Lady-tapaamiseemme osallistuneille, minuun erilaisissa käänteissä yhteyttä ottaneille ja muille, joiden avulla ja tuella olemme saaneet uuden toimintakauden 2015-2016 mukavasti käyntiin.

Ensimmäisessä Lady-tapaamisessamme veljien klubikokouksen yhteydessä 8.10.2015 ravintola Pohjan Akassa meitä Ladyjä oli paikalla, kuten liitteenä olevasta kuvastakin näkyy, Leena Aulio, Riitta Eloholma, Leena Halmepuro, Irja Holopainen, Hannele Ikonen, Helena Mattila, Marita Stenbacka, Marja-Leena Turunen ja allekirjoittanut. Suunnittelimme alkanutta kautta ja valitsimme keskuudestamme vetäjät Adventtihyörinöihin (Marja-Leena Turunen), Ystävänpäiväkonsertin kahvitukseen (Helena Mattila) ja Äitienpäivätempaukseen (Marita Stenbacka). Klubikokouksessa saimme kuulla Mikko Välimäen kokemuksia sähköautoilusta, ja esitelmän jälkeen tarjoutui tilaisuus myös koeajoon sähköautolla, johon mahdollisuuteen uskaliaimmat myös tarttuivat.

**Kulttuuriretkelle** Gösta Serlachiuksen museoon www.serlachius.fi/fi/ Mänttään **7.11.2015** yhdessä veljien kanssa emme kuitenkaan huristele sähköautolla, vaan bussilla. Ilmoittautuminen retkelle tapahtuu Pakinkylän klubin nettisivujen [www.verkkoviestin.fi/lionshkipakinkyla/](http://www.verkkoviestin.fi/lionshkipakinkyla/) kautta 20.10.2015 mennessä.

Uskokaa tai älkää, mutta Äitienpäivätempauksen 2016 järjestelyt ovat jo täydessä vauhdissa! **Äitienpäivätoimikunnassa** Ladyjä edustaa Marita Stenbacka, joka myös osallistuu ko toimikunnan kokoukseen **29.10.2015** Rekosen Pertsalla. Nyt siis kiireesti ideoimaan uutta tai kehittelemään vanhaa ainakin Ladyjen vastaamille osa-alueille eli kahvitukseen, arpajaisiin, kirppikseen ym ja ilmoittamaan kehityskohteista Äitienpäivätempauksemme vetäjälle, Maritalle! Pertsalta saimmekin jo etukäteen tunnustusta: ”Ladythän ovat loppujen lopuksi Äitienpäiväjärjestelyissä meidän tärkein lenkki…”.

Seurakunnan adventtimyyjäisiin eli **Adventtihyörinöihin 5.12.2015** on vielä aikaa, mutta päivämäärä ja tällä hetkellä tiedossa oleva kellonaika **15-18** kannattaa merkitä jo valmiiksi kalenteriin. Helena Mattila on totuttuun tapaan lupautunut käärimään arpajaislappuja. Jos ja kun nämä kuulaat, kauniit ulkoilemaan houkuttelevat syyspäivät muuttuvat syksyisen harmaiksi sadepäiviksi, voi rauhassa ilman viime hetken paniikkia selailla ruokaohjeita miettien, mitä voisikaan valmistaa myyjäisiin, pohtia herkkukorien sisältöä, kaivella kodin kaappeja ja etsiä tyhjiä, siistejä koreja myyjäisten herkkukoreja varten ja katsastaa samalla, löytyisikö kaappien kätköistä ehkä myös arpajaisvoittoja. Palaan kyselyn muodossa tähän kaikkeen lähempänä ajankohtaa. Kalenteriin merkittävä tärkeä tapahtuma on myös jo **3.12.2015 klo 17.30**, jolloin kokoonnumme Maritan ja Uffen kotiin (Etupellontie 9 C) **valmistelemaan myyjäisiä**.

**6.12.2015** Pakilan Hyvän Paimenen kirkossa vietetään tuttuun tapaan **Itsenäisyyspäiväjuhla**a, jonka järjestelyistä Pakinkylä vastasi viimeksi vuonna 2013. Näin ollen Lady-tapaamisessa päädyimme siihen, että Pakinkylälle järjestelyvuoro osuu vasta ensi vuonna eli 2016.

Perjantaina **11.12.2015** kokoonnummekin sitten jo Pakintalolle **pikkujoulu**tunnelmissa.

Tänä päivänä puhutaan ja kirjoitetaan paljon työttömyydestä. Minulla on kuitenkin ilo esitellä meidän omalle Lady-porukallemme avoin toimi, jossa ei tunneta ikärasismia, ei vaadita määrättyä koulutusta eikä edellytetä aiempaa kokemusta. Työtaakka ei ole raskas eikä aikaa vievä ja taustatukena häärii kymmeniä upeita Ladyjä valmiina auttamaan toimen haltijaa. Rahallinen palkka on olematon, mutta varsinainen palkka on suorastaan päätä huimaava: hyvä mieli ja ”Yhdessä enemmän” –kokemus. Ihannetilanne olisi, mikäli toimen haltijalla olisi Nordean Verkkopankki, jolloin me Ladyt välttyisimme pankin palvelumaksuilta, koska Lady-tili voitaisiin siinä tapauksessa liittää suoraan ko henkilönverkkopankkiin. Eli:

Koetko, että juuri Sinulla olisi mahdollisuus laajentaa osallistumistasi Lady-toiminnassa ryhtymällä Pakinkylän Ladyjen **rahastonhoitajaksi** ?

Mikäli kiinnostuit ajatuksesta, ota yhteyttä allekirjoittaneeseen (puh. 050 3627321 tai annesm.torri@gmail.com). Tarkempia tietoja rahastonhoitajan tehtävästä antaa Riitta Rönkä (puh. 0400 760576 tai riitta.ronka@saunalahti.fi), jolla on vankka kokemus Ladyjen rahakirstun vartijuudesta viimeiseltä kolmelta kaudelta.

Lähetän tässä myös liitteenä uuden päivitetyn yhteystietolistauksemme, johon on tehty muutamia tarkennuksia/korjauksia edellisen viestini jälkeen.

Ideoidaan, osallistutaan ja tartutaan rohkeasti haasteisiin!

Syysterveisin

Anne